Zlatan til VG Nett: - Det føles tungt, veldig tungt
Og selv om det ikke er helt over med kamp mot Frankrike tirsdag, har superstjernen selvsagt helt rett. To kamper, to tap og kvartfinalemuligheten forsvant for Erik Hamréns gutter. - Dette føles tungt. Spesielt med tanke på hvordan kampene har vært også. Vi har tatt ledelsen og ledet etter 60 minutter, men tapt. Vi har ikke engang fått uavgjort. Det føles tungt, veldig tungt. Det er ikke dette vi hadde forventet oss. Vi kom hit for å gå videre. Men sånn er fotballen, det snur fort, sier Ibrahimovic til VG Nett. Milan-spissen kom som en av de siste svenske spillerne i pressesonen i første etasje på svære Olympiastadion i Kiev godt over midnatt fredag kveld og skapte umiddelbart kaotiske tilstander blant journalistene. Med en brusflaks i den ene hånden og skobagen i den andre, forsøkte han å sette ord på skuffelsen. - Det er over nå. Ingen positive følelser. Det er ikke normalt at vi slipper inn fem mål på to kamper. Vi var et bedre lag enn England i denne kampen og spilte bedre enn dem. Forskjellen var at de scoret tre mål og vi to, sier Ibrahimovic. Han har slitt med en lårhøne de siste dagene, ble friskmeldt av Erik Hamrén på pressekonferansen torsdag, men sto mye rolig og var ofte for lavt i banen mot engelskmennene. - Vi har sett mange supportere her, og det er klart de har vært fantastiske. Uten dem hadde vi ikke vært her så vi er veldig takknemlige for støtten, var Zlatans melding til de rundt 20.000 svenskene på tribunen i Kiev etter kampen.«Vi kör på», var kapteinens svar da en journalist spurte om han satser videre mot VM i Brasil om to år. - Vi spilte bra i dag (fredag). Vi hvilte med ballen og turte å spille. Kan vi spille sånn mot England, kan vi gjøre det mot hvem som helst. Men vi må studere hva vi kan gjøre bedre og jobbe enda hardere, sier Ibrahimovic før landslagsadministrator Lars Richt gir beskjed om at bussen venter. Svenskene gjorde tre endringer på laget som tapte 2-1 mot Ukraina mandag. Friskmeldte Johan Elmander kom som ventet inn på topp for Markus Rosenberg, Mikael Lustig ble skiftet ut med Jonas Olsson og veteranen Anders Svensson kom inn på midten for Ola Toivonen. - Vi hadde ikke marginene på vår side, men sånn er det innimellom. Vi tapte to kamper, og det er aldri bra. Jeg tror den første kampen avgjorde mye. Men vi kan gå ut med hevet hode for vi la ned en stor innsats og gjorde en god kamp nå, sier Svensson til VG Nett. - Ble EM en fiasko for Sverige? - Det føles litt sårt. Veldig sårt. Det er bittert nå, men vi får se hva som skjer de neste dagene. Det var ganske stille og dystert i garderoben.Tidligere Stabæk-spiller Christian Wilhelmsson kom inn ni minutter før slutt da svenskene jaktet utlikning. Etter kampen forsøkte han å sette ord på nedturen der flere av hans lagkamerater tuslet skuffet rett gjennom pressesonen. - Man kan helt klart kalle dette en fiasko. Dette er mitt femte mesterskap, og noe slikt har aldri skjedd før. Det er trist. Nå føles det tungt å motivere seg for den siste kampen, men det handler om å gjøre en bra avslutning. Det er mange fans her og vi ønsker å vise at vi er et bra lag, sier Wilhelmsson til VG Nett. Sunderlands Sebastian Larsson, som slo frisparket der Olof Mellberg nikket inn det svenske ledermålet, kjenner flere av de engelske spillerne fra før og mener Sverige hadde fortjent å vinne. - EM er over etter to kamper. Det er piss. Man kan kalle det hva man vil, vi kom ikke hit for å ryke ut i gruppespillet. Jeg syns vi var det klart beste laget, men de vant. Dette er ikke tid for å kritisere lagdeler eller spillere, men vi er et kollektiv og har ikke gjort det bra nok, sier Larsson til VG Nett.
(Svergie - England 2-3) - Det er over nå, sa en skuffet Zlatan Ibrahimovic (30), takket de rundt 20.000 svenskene på tribunen for fantastisk EM-støtte og gikk i bussen.